વડોદરાના વાઘોડિયાની પારૂલ યુનિવર્સિટી ફરી એક વાર ચર્ચામાં આવી છે. પારૂલ યુનિવર્સિટીના કર્મચારીએ સ્યૂસાઇડ કર્યો છે અને યુનિવર્સિટીમાં કૌભાંડ આચરાતા હોવાની વાત સ્યૂસાઇડ નોટમાં લખી છે. પારૂલ યુનિવર્સિટીમાં કામ કરતા કર્મચારીની શંકાસ્પદ હાલતમાં લાશ તેમની જ કારમાંથી મળી આવી હતી. મૃતક હરીશ રાણાએ આઠ પાનાનો પત્ર લખ્યો હતો. જેમાં વિદ્યાર્થીઓને નાપાસ કરીને પાસ કરાવવાના રૂપિયા ઉઘરાવતા હોવાનો ઉલ્લેખ કરવામાં આવ્યો છે. વિગતો એવી છે કે, પારૂલ યુનિવર્સિટીમાં છેલ્લા ૬ વર્ષથી વિવિધ ડિપાર્ટમેન્ટમાં નોકરી કરી ચુકેલ અને હાલમાં એકાઉન્ટ વિભાગમાં કામ કરતા હરિશ ઇશ્વરભાઇ રાણા, પત્ની રૂપલ, પુત્રો રૂષી અને વેદાંત સાથે ડી.104, ટાગોર નગર, ઓલ્ડ પાદરા રોડ પર રહેતા હતા. કાલે મંગળવારે સવારે તેઓ નિત્યક્રમ મુજબ સવારે 8.30 વાગ્યે ઘરેથી કાર લઇને પારૂલ યુનિવર્સિટી જવા નીકળ્યા હતા.